+-----------------------------------------------------------------------+
| ส่วนที่ 1                                                                |
|                                                                       |
| ข้อมูลสรุป (Executive Summary)                                           |
+-----------------------------------------------------------------------+

ข้อมูลสรุป (Executive Summary)

บริษัท เค.ซี. พร็อพเพอร์ตี้ จำกัด (มหาชน) (“บริษัทฯ”) เดิมชื่อบริษัท โมเดอร์นโฮม
ดีเวลลอปเม้นท์ จำกัด (มหาชน) ก่อตั้งเมื่อวันที่ 15 มิถุนายน 2530
และได้เข้าเป็นบริษัทจดทะเบียนในตลาดหลักทรัพย์แห่งประเทศไทยเมื่อวันที่ 5 ตุลาคม 2536
ซึ่งเดิมประกอบธุรกิจพัฒนาอสังหาริมทรัพย์ โดยเน้นโครงการคอนโดมิเนียม
และอาคารสำนักงานเป็นหลัก แต่เนื่องด้วยสภาวะทางเศรษฐกิจที่ไม่เอื้ออำนวยต่อการประกอบธุรกิจ
และการเปลี่ยนแปลงมาตรการทางการเงิน โดยการลดค่าเงินบาทตั้งแต่ปี 2540
ส่งผลให้บริษัทฯมีภาระหนี้สินท่วมท้นและต้องเข้าสู่กระบวนการฟื้นฟูกิจการ
โดยศาลล้มละลายกลางมีคำสั่งฟื้นฟูกิจการ และเห็นชอบด้วยแผนฟื้นฟูกิจการของบริษัทฯ (แผนฯ)
เมื่อในเดือนกันยายน 2544 ต่อมาในเดือนตุลาคม 2546 กลุ่ม เค.ซี. ได้เข้ามาลงทุนในบริษัทฯ
โดยการถือหุ้นร้อยละ 75.00 และได้เริ่มเข้ามาบริหารกิจการในบริษัทฯ ตั้งแต่ปลายปี 2546
เป็นต้นมา บริษัทฯ ได้ดำเนินการเปลี่ยนชื่อบริษัทฯ จากบริษัท โมเดอร์นโฮม ดีเวลลอปเม้นท์ จำกัด
(มหาชน) เป็นบริษัท เค.ซี.พร็อพเพอร์ตี้ จำกัด (มหาชน)
และเปลี่ยนชื่อย่อในการซื้อขายหุ้นในตลาดหลักทรัพย์แห่งประเทศไทย เป็น “KC” หุ้นของบริษัทฯ
ได้กลับเข้าซื้อขายในหมวดปกติ คือ หมวดพัฒนาอสังหาริมทรัพย์ เมื่อวันที่ 20 กันยายน 2548

กลุ่ม เค.ซี. ก่อตั้งโดยคุณอภิสิทธิ์ งามอัจฉริยะกุล เริ่มต้นจากการค้าวัสดุก่อสร้าง
พร้อมกับมีการก่อสร้างอาคารพาณิชย์เพื่อขายอยู่บ้าง
และก้าวเข้าสู่ธุรกิจพัฒนาอสังหาริมทรัพย์อย่างจริงจังในปี 2525 ตลอดเวลากว่า 23 ปี กลุ่ม
เค.ซี.ได้สร้างผลงานพัฒนาอสังหาริมทรัพย์กว่า 46 โครงการ จำนวนบ้านกว่า 12,500 หลัง
มูลค่ากว่า 20,000 ล้านบาท เป็นที่ประจักษ์ว่า บริษัทฯ มีประสบการณ์ในการก่อสร้าง
และการพัฒนาอสังหาริมทรัพย์ที่ยาวนาน เป็นที่รู้จักและเชื่อถือของประชาชนทั่วไป

ในปี 2548 บริษัทฯ ดำเนินโครงการขายที่ดินพร้อมบ้านจัดสรร และรับจ้างก่อสร้างรวมทั้งสิ้น 17
โครงการ โดยคิดเป็นมูลค่าขายรวมทั้งสิ้นประมาณ 10,118 ล้านบาท นโยบายของบริษัทฯ
ยังคงมุ่งพัฒนาโครงการในย่านตะวันออกของกรุงเทพฯ เช่น ในเขตหนองจอก มีนบุรี ลาดกระบัง
คลองสามวา และสะพานสูง เป็นต้น โดยมีทั้งบ้านเดี่ยว และทาวน์เฮ้าส์ ในระดับราคาปานกลาง
คือ ทาวน์เฮ้าส์ราคาประมาณ 0.9 – 1.1 ล้านบาท และบ้านเดี่ยว ราคาประมาณ 2.0 – 5.0
ล้านบาท

ผลการดำเนินงานในปี 2548 บริษัทฯ มีรายได้รวมทั้งสิ้น 1,076.74 ล้านบาท เพิ่มขึ้นจากปี 2547
จำนวน 142.01ล้านบาท หรือเพิ่มขึ้น 15.19 % เนื่องจากในปี 2548 บริษัทฯ
ได้เปิดโครงการใหม่เพิ่มขึ้น 4 โครงการ ทำให้มีบ้านที่จะขายมากขึ้น ส่วนกำไรสุทธิของปี 2548
จำนวน 179.62 ล้านบาท ลดลงจากปี 2547 จำนวน 43.72 ล้านบาท หรือลดลง 19.58 %
สาเหตุที่ทำให้กำไรลดลง เนื่องจากในปี 2548 บริษัทฯ
ไม่มีรายได้จากค่าบริหารโครงการเหมือนปีก่อน คือ ในปี 2547 บริษัทฯ
มีรายได้จากค่าบริหารโครงการจำนวน 86.36 ล้านบาท หรือคิดเป็น 9.24 % ของรายได้รวม
ซึ่งรายได้จากค่าบริหารโครงการ มีต้นทุนการบริหารค่อนข้างต่ำ จึงช่วยให้กำไรของปี 2547 สูงขึ้น
นอกจากนี้ในปี 2548 บริษัทฯ มีแผนการเสนอขายหุ้นเพิ่มทุนของบริษัทฯ
ให้แก่ประชาชนทั่วไปเป็นครั้งแรก จึงได้มีการประชาสัมพันธ์ แนะนำบริษัทฯ ทางสื่อโทรทัศน์
ทำให้มีค่าใช้จ่ายเฉพาะการนี้พอสมควร และสิ่งสุดท้าย
เมื่อสำนักงานคณะกรรมการกำกับหลักทรัพย์และตลาดหลักทรัพย์(กลต.)อนุมัติให้บริษัทฯ
ขายหุ้นเพิ่มทุนได้
แต่เนื่องจากสภาวการณ์ของตลาดหลักทรัพย์ในขณะนั้นไม่เอื้ออำนวยต่อการขายหุ้นเพิ่มทุน บริษัทฯ
จึงได้ตัดสินใจเลื่อนการขายหุ้นเพิ่มทุนออกไป
และได้ใช้เงินกู้ธนาคารเป็นทุนหมุนเวียนแทนการเพิ่มทุน เป็นเหตุให้มีค่าใช้จ่ายดอกเบี้ยอีกส่วนหนึ่ง
กล่าวโดยสรุป หากไม่มีค่าใช้จ่ายเฉพาะการเหล่านี้ กำไรสุทธิของบริษัทฯ จะสูงกว่ากำไรสุทธิของปี
2547

สำหรับในปี 2549 บริษัทฯ มีแผนงานที่จะเปิดโครงการใหม่อีก 4 โครงการ
เป็นโครงการบ้านเดี่ยว 1 โครงการ และทาวน์เฮ้าส์ 3 โครงการ มูลค่าขายรวมประมาณ 2,000
ล้านบาท เพื่อตอบสนองลูกค้าได้ทั่วถึงยิ่งขึ้น